Il-Kummissjoni Ewropea - Stqarrija għall-istampa Plastik li jintuża darba biss: Il-Kummissjoni tilqa' l-ftehim ambizzjuż dwar regoli ġodda għat-tnaqqis tal-iskart fil-baħar Brussell, id-19ta' dicembru 2018 Il-Parlament Ewropew u l-Kunsill tal-Unjoni Ewropea laħqu ftehim politiku proviżorju dwar il-miżuri ambizzjużi l-ġodda proposti mill-Kummissjoni sabiex tiġġieled l-iskart fil-baħar minn ras il-għajn, billi tiffoka fuq l-għaxar prodotti tal-plastik li jinsabu l-aktar sikwit fuq ix- xtajtiet tagħna kif ukoll l-irkaptu tas-sajd abbandunat. Il-ftehim tal-lum huwa bbażat fuq il-Proposta dwar il-plastik li jintuża darba biss li ġiet ippreżentata f'Mejju mill-Kummissjoni bħala parti mill-ewwel Strateġija dwar il-Plastik komprensiva tad-dinja, li ġiet adottata aktar kmieni din is-sena, biex tipproteġi liċ-ċittadini u lill-ambjent mit-tniġġis tal-plastik filwaqt li trawwem it-tkabbir u l-innovazzjoni. Ir-regoli l-ġodda jikkontribwixxu għal sforz usa' sabiex l- Ewropa jkollha ekonomija aktar sostenibbli u ċirkolari, kif jidher fil-Pjan ta' Azzjoni għall-Ekonomija Ċirkolari adottat f'Diċembru 2015. Huma se jippromwovu lin-negozji u lill-konsumaturi tal-UE bħala mexxejja dinjija fil-produzzjoni u l-użu ta' alternattivi sostenibbli li jevitaw l-iskart tal-baħar u t-tniġġis tal-oċeani, u b'hekk jindirizzaw problema b'implikazzjonijiet globali. L-ewwel Viċi President Frans Timmermans, responsabbli għall-iżvilupp sostenibbli, stqarr: "Bi pjaċir nilqa' l-ftehim ambizzjuż tal-lum li ntlaħaq dwar il-proposta tal-Kummissjoni tagħna li jitnaqqas il- plastik li jintuża darba biss. Dan il-ftehim jgħin tassew fil-ħarsien tan-nies tagħna u l-pjaneta tagħna. L-Ewropej huma konxji li l-iskart tal-plastik huwa problema enormi u l-UE bħala entità sħiħa wriet kuraġġ ġenwin fl-indirizzar tagħha, u dan jagħmilna mexxej globali fil-ġlieda kontra l-iskart tal-plastik fil-baħar. Daqstant ieħor huwa importanti li, bis-soluzzjonijiet miftiehma llum, qed immexxu wkoll mudell ta' negozju ċirkolari ġdid u qed nuru t-triq 'il quddiem sabiex inpoġġu l-ekonomija tagħna fi triq iktar sostenibbli." Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, żied: " Huwa tabilħaqq essenzjali li nindirizzaw il-problema tal-plastik. Fl-istess ħin, din iġġib magħha opportunitajiet ġodda għall-innovazzjoni, għall-kompetittività u għall-ħolqien tal-impjiegi. Dawn se niddiskutuhom bir-reqqa mal-industrija fi ħdan l-Alleanza Ċirkolari dwar il-Plastik. Bil-ftehim li ntlaħaq illum qed nuru li l-Ewropa qed tagħmel għażla ambjentali u ekonomika intelliġenti u qed tavvanza lejn ekonomija tal-plastik ġdida li hija verament ċirkolari." Il-Kummissarju għall-Ambjent, l-Affarijiet Marittimi u s-Sajd, Karmenu Vella, qal: "Ladarba għandna sitwazzjoni fejn filli sena minnhom konna nġibu l-ħut tagħna d-dar ġo borża tal-plastik, u filli, is-sena ta' wara, qed inġibu dik il-borża lura d-dar ġo ħuta, irridu naħdmu qatigħ u f'qasir żmien. Għalhekk ninsab kuntent bil-ftehim tal-lum bejn il-Parlament u l-Kunsill. Aħna għamilna pass kbir 'il quddiem lejn it-tnaqqis tal-ammont ta' oġġetti tal-plastik li jintużaw darba biss fl-ekonomija tagħna, fl-oċeani tagħna u fl-aħħar mill-aħħar f'ġisimna." Miżuri differenti għal prodotti differenti Id-Direttiva tal-UE l-ġdida dwar il-Plastik li jintuża darba biss se tkun l-aktar strument legali ambizzjuż fil-livell globali li jindirizza l-iskart fil-baħar. Hija tipprevedi miżuri differenti li japplikaw għal kategoriji ta' prodotti differenti. Meta jkunu jeżistu alternattivi affordabbli u disponibbli faċilment, se jiġu pprojbiti mis-suq il-prodotti tal-plastik li jintużaw darba biss, bħal stikek tal-cotton buds, pożati, platti, straws, stikek li jintużaw biex iħawdu x-xorb u stikek tal-bżieżaq, prodotti magħmula minn plastik ossodegradabbli u kontenituri tal-ikel u tax-xorb magħmula tal-polisterin espandut. Għal prodotti oħra, l-enfasi qiegħda fuq il-limitazzjoni tal-użu tagħhom permezz ta' tnaqqis nazzjonali fil-konsum; fuq ir- rekwiżiti ta' disinn u tikkettar; u l-obbligi ta' mmaniġjar tal-iskart/tindif għall-produtturi. Il-ftehim proviżorju li ntlaħaq illum issa jrid jiġi approvat b'mod formali mill-Parlament Ewropew u mill- Kunsill. Wara l-approvazzjoni tiegħu, id-Direttiva l-ġdida se tiġi ppubblikata fil-Ġurnal Uffiċjali tal-UE u l-Istati Membri se jkollhom jittrasponuha wara sentejn. Il-Passi li Jmiss Din l-inizjattiva twettaq l-impenn tal-Istrateġija Ewropea dwar il-Plastik biex jiġi indirizzat, permezz ta' azzjoni leġiżlattiva, l-iskart tal-plastik għall-ħela u li jagħmel il-ħsara. Il-miżuri proposti se jikkontribwixxu għat-tranżizzjoni tal-Ewropa lejn Ekonomija Ċirkolari, u għall-ilħuq tal-Għanijiet ta' Żvilupp Sostenibbli tan-Nazzjonijiet Uniti, u l-impenji tal-klima u l-għanijiet tal-politika industrijali tal- UE. F'Diċembru 2015, il-Kummissjoni ta' Juncker adottat il-Pakkett ambizzjuż tal-Ekonomija Ċirkolari il- ġdid biex tgħin lin-negozji u lill-konsumaturi Ewropej jaqilbu għal ekonomija aktar b'saħħitha u aktar ċirkolari fejn ir-riżorsi jintużaw b'mod aktar sostenibbli. Il-Pakkett għeleb l-ostakoli fi ħdan il- Kummissjoni u qed jikkontribwixxi għal prijoritajiet politiċi wiesgħa billi jindirizza t-tibdil fil-klima u l- ambjent filwaqt li jagħti spinta lill-ħolqien tal-impjiegi, it-tkabbir ekonomiku, l-investiment u l-ġustizzja soċjali. Huwa tħejja minn tim fil-qalba tal-proġett immexxi mill-ewwel Viċi President Frans Timmermans u mill-Viċi President Jyrki Katainen, bl-involviment tal-Kummissarji Karmenu Vella u Elżbieta Bieńkowska. Bosta Kummissarji oħra wkoll kienu involuti fit-tħejjija tiegħu u għenu biex jiġu identifikati l-aktar għodod effikaċi li jkopru firxa wiesgħa ta' oqsma ta' politika. Id-Direttiva proposta ssegwi approċċ simili tad-Direttiva ta' suċċess dwar il-Basktijiet tal-Plastik tal- 2015, li ġabet bidla rapida fl-imġiba tal-konsumatur. Il-miżuri l-ġodda se jġibu kemm benefiċċji ambjentali kif ukoll ekonomiċi, bħal pereżempju: jevitaw l-emissjoni ta' 3.4 miljun tunnellata ta' ekwivalenti għad-diossidu tal-karbonju; jevitaw danni ambjentali li kieku jiswew daqs €22 biljun sal-2030; jiffrankaw lill-konsumaturi s-somma proġettata ta' €6.5 biljun. Id-Direttiva tal-Plastik li jintuża darba biss hija kkumplimentata minn miżuri oħra li ttieħdu kontra t- tniġġis tal-baħar, bħad-Direttiva dwar il-faċilitajiet tal-akkoljenza fil-portijiet, li fuqha l-Parlament Ewropew u l-Kunsill għadhom kemm laħqu ftehim provviżorju l-ġimgħa l-għaddiet. Id-Direttiva tindirizza l-iskart mill-vapuri, b'enfasi fuq l-iskart li jinsab fil-baħar. Hija tistabbilixxi miżuri biex jiżguraw li l-iskart iġġenerat fuq il-vapuri jew miġbur fuq il-baħar jintbagħat dejjem lura l-art, jiġi rriċiklat u pproċessat fil-portijiet. Aktar kmieni dan ix-xahar il-Kummissjoni Ewropea nediet ukoll l-" Alleanza Ċirkolari dwar il-Plastik", alleanza tal-partijiet ikkonċernati prinċipali tal-industrija li tkopri l-katina tal-valur sħiħa tal-plastik bħala parti mill-isforzi persistenti tagħha biex jitnaqqas l-iskart tal-plastik, jiżdied is-sehem ta' plastik riċiklat u tiġi stimulata l-innovazzjoni tas-suq. L-Alleanza għandha l-għan li ttejjeb l-ekonomija u l- kwalità tar-riċiklaġġ tal-plastik fl-Ewropa, u b'mod partikolari se ssaħħaħ it-tqabbil bejn il-provvista u d-domanda għal plastik riċiklat li huwa identifikat bħala l-ostaklu prinċipali għal suq tal-UE ta' plastik riċiklat li jaħdem tajjeb. Għal Aktar Informazzjoni Proposta dwar il-plastik li jintuża darba biss Mistoqsijiet u tweġibiet: Regoli ġodda tal-UE dwar il-plastik li jintuża darba biss Skeda Informattiva dwar il-Plastik Strateġija Ewropea dwar il-Plastik Pakkett tal-Ekonomija Ċirkolari Il-Kummissjoni tniedi l-Alleanza Ċirkolari dwar il-Plastik Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Plastik_li_jintu_a_darba_biss__Il-Kummissjoni_tilqa__l-ftehim_ambizzju__dwar_regoli__odda_g_at-tnaqqis_tal-iskart_fil-ba_ar.pdf